2021. gada 13. aprīlī Noteikumi Nr. 240

Rīgā (prot. Nr. 33 15. §)

**Kārtība, kādā izvērtē pašvaldību investīciju projektus**

**jaunu pirmsskolas izglītības iestāžu būvniecībai vai esošo pirmsskolas izglītības iestāžu paplašināšanai**

Izdoti saskaņā ar likuma

"Par valsts budžetu 2021. gadam"

12. panta trešās daļas

1. punkta "d" apakšpunktu

**I. Vispārīgais jautājums**

1. Noteikumi nosaka kritērijus un kārtību, kādā Vides aizsardzības un reģionālās attīstības ministrija izvērtē jaunas pirmsskolas izglītības iestādes būvniecības vai esošas pirmsskolas izglītības iestādes paplašināšanas investīciju projektus, lai mazinātu rindu uz vietām pirmsskolas izglītības iestādēs.

**II. Investīciju projektu iesniegšana un vērtēšana**

2. Pašvaldības investīciju projektus jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai iesniedz šādos investīciju projektu iesniegšanas termiņos:

2.1. līdz 2021. gada 1. maijam;

2.2. līdz 2021. gada 1. septembrim.

3. Pašvaldība var iesniegt investīciju projektus jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai, ievērojot šādus nosacījumus:

3.1. bērnu skaits, kuri 2020. gada 1. oktobrī ir jau sasnieguši pusotra gada vecumu un ir iekļauti rindā uz vietu pašvaldības pirmsskolas izglītības iestādē, ir lielāks par 50 un ir nepieciešams uzlabot pirmsskolas izglītības pieejamību, lai nodrošinātu iespēju iegūt pirmsskolas izglītību bērna dzīvesvietai tuvākajā pašvaldības izglītības iestādē. Informācija par bērnu skaitu, kas ir iekļauti rindā uz vietu pirmsskolas izglītības iestādē, ir iesniegta Vides aizsardzības un reģionālās attīstības ministrijā 2020. gadā;

3.2. maksimālais valsts budžeta aizdevuma apmērs nepārsniedz:

3.2.1.  20 000 *euro* vienas jaunas pirmsskolas izglītības iegūšanai paredzētas vietas izveidei – iestādes būvniecībai un ar to saistīto būvju būvdarbiem, ja uz investīciju projekta iesniegšanas brīdi attiecīgajā zemes vienībā nav pirmsskolas izglītības iestāžu ēku;

3.2.2.  14 400 *euro* vienas jaunas pirmsskolas izglītības iegūšanai paredzētas vietas izveidei citos gadījumos, kas nav minēti šo noteikumu 3.2.1. apakšpunktā;

3.3. pašvaldība nodrošina budžeta līdzfinansējumu, ievērojot likuma "Par valsts budžetu 2021. gadam" 12. panta trešajā daļā noteikto līdzfinansējuma apmēru un nosacījumus;

3.4. plānotajiem būvdarbiem ir izdota būvatļauja;

3.5. pašvaldība apliecina, ka būvdarbus uzsāks līdz 2021. gada 31. decembrim un projektu pabeigs līdz 2023. gada 31. decembrim, un līdz 2021. gada 31. decembrim segs ne mazāk kā 20 procentus no projekta kopējām plānotajām būvdarbu izmaksām;

3.6. investīciju projektam, kas iesniegts saskaņā ar šo noteikumu 2.1. apakšpunktu, ir Administratīvo teritoriju un apdzīvoto vietu likuma pārejas noteikumu 20. punktā noteiktajos gadījumos un kārtībā saņemts pozitīvs apvienojamo pašvaldību finanšu komisijas lēmums.

4. Iesniedzot Vides aizsardzības un reģionālās attīstības ministrijā investīciju projektu jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai, pašvaldība atbilstoši šo noteikumu pielikumam norāda šādu informāciju:

4.1. investīciju projekta mērķis – jaunas pirmsskolas izglītības iestādes būvniecība vai esošas ēkas pārbūve (projekta atrašanās vieta, tajā esošo ēku apraksts);

4.2. atbilstība pašvaldības attīstības programmas investīciju plānam;

4.3. investīciju projekta kopējās būvdarbu izmaksas, tai skaitā šo izmaksu sadalījums pa finanšu avotiem – pašvaldības budžets un valsts budžeta aizdevums sadalījumā pa gadiem (2021.–2023. gads);

4.4. jaunradīto vietu skaits pirmsskolas izglītības iestādē pēc investīciju projekta īstenošanas;

4.5. investīciju projekta īstenošanas termiņš – būvdarbu sākuma un beigu datums;

4.6. investīciju projekta tehniskā gatavība, Būvniecības informācijas sistēmā esošās būvniecības lietas numurs;

4.7. pamatojums pirmsskolas izglītības iestādes būvniecības vai paplašināšanas nepieciešamībai – pieejamības uzlabošana un iespēju nodrošināšana iegūt pirmsskolas izglītību bērna dzīvesvietai tuvākajā pašvaldības izglītības iestādē;

4.8. jaunās vai esošās būves (pēc pārbūves) plānotās uzturēšanas izmaksas gadā un to aprēķins.

5. Vides aizsardzības un reģionālās attīstības ministrija mēneša laikā pēc atklātā projektu pieteikumu konkursa projektu iesniegšanas beigu termiņa izvērtē pašvaldības iesniegto investīciju projektu atbilstību šo noteikumu 3. un 4. punktā minētajiem nosacījumiem. Ja investīciju projekts neatbilst šo noteikumu 3. un 4. punktā minētajiem nosacījumiem, tas tālāk netiek virzīts.

6. Ja nepieciešams, Vides aizsardzības un reģionālās attīstības ministrija var lūgt pašvaldību iesniegt precizējumus investīciju projekta pieteikumam. Pašvaldība precizējumus iesniedz 10 darbdienu laikā pēc attiecīgā pieprasījuma saņemšanas.

7. Vides aizsardzības un reģionālās attīstības ministrija pēc pašvaldību investīciju projektu izvērtēšanas apkopo projektus, kuri atbilst šo noteikumu 3. un 4. punktā minētajiem nosacījumiem, un sagatavo atbalstāmo investīciju projektu sarakstu.

8. Vides aizsardzības un reģionālās attīstības ministrija mēneša laikā pēc tam, kad veikts šo noteikumu 5. punktā minētais projektu atbilstības izvērtējums, iesniedz Ministru kabinetā atbalstāmo investīciju projektu sarakstu. Vides aizsardzības un reģionālās attīstības ministrijas iesniegtais atbalstāmo investīciju projektu saraksts ir uzskatāms par pozitīvu atzinumu likuma "Par valsts budžetu 2021. gadam" izpratnē.

9. Pēc tam kad pieņemts Ministru kabineta lēmums par pašvaldību investīciju projektu atbalstīšanu, pašvaldības atbilstoši Ministru kabineta noteiktajai kārtībai, kādā pašvaldības var ņemt aizņēmumus, iesniedz aizņēmuma pieprasījumus.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs